Millest meile kirjutati?  Põhjaliku  küsitluskava koostamisel tahtsime esiteks teada, milline on kooliealiste maailm, mis neid huvitab ja millega nad tegelevad ning kuidas kajastub nende igapäevaelu pärimuses. Selles tähenduses ei ole koolipärimus alati kooliga seotud, vaid eelkõige kooliealiste laste ja noorte pärimus. Teiseks koostati küsimused lähtuvalt folkloristide uurimisteemadest.    Vaba aeg ja sõbrad  Sissejuhatavale üldteemale "Vaba aeg ja sõbrad" vastasid õpilased huviga ja sisukalt. Temaatika märksõnad - sõbrad, muusika,  sport, (riietusmis)stiil -  on enamikule noortest olulised. Kooli­välisel ajal koos sõpradega olemine annab võimaluse väljendada ühtekuuluvust omaealiste rühmaga ning ennast hästi tunda. Meelsasti kirjutati hüüdnimedest ja nende saamisloost. Hüüdnimed väljendavad nii sõbralikku/hellitavat kui ka pilavat suhtumist üksteisesse ning näitavad tihtipeale grupisisest positsiooni.  Väga põhjalikud teadmised saime noorte grupistiilide kohta. Palju räägiti lemmikmuusikast, lemmiknäitlejatest-lauljatest  (nt Tanel Padar ja The Sun, Johnny Depp, Vanilla Ninja) ja -sportlastest (nt Nool, Šmigun ja Veerpalu, maailmakuulsad jalgpallurid). Sageli nimetati eeskujudena oma vanemaid (mis näitab, kui oluline roll on noorte elus perekonnal), treenereid, sportlasi, kuulsaid inimesi, kuid oli ka neid, kes tähtsustavad iseendaks olemist ega järgi kedagi teist. Tänapäeva lapse kaaslane on sageli ka lemmikloom ja oma lemmikutest kirjutati meelsasti. Hobide ring on lai. Vastuste põhjal võib öelda, et laste aeg on üsna  täidetud huviringide ja -koolidega, päris oma aega on vähe. Jututeemade all mainiti, et räägitakse üldiselt elust, sh ka tõsistest asjadest, koolist, omavahelistest naljategemistest, kuid ka klatšitakse jne. Mais laekunud võistlustöödesse jõudis ka Tõnismäe pronkssõduri teema.    Naljatemaatika  Naljateemale, folkloori olulisele alu­sele, vastati kooliti erineva põhja­likkusega. On märgata, et õpilaste tugev sisemine enesetsensuur ei lase kirja panna obstsöönseid nalju, kuigi juhend seda  lubas. Meie rõõmuks oli ka neid, kes julgesid kirjutada nii, nagu nad nalju päriselt räägivad. Võrreldes 15 aasta taguse kogumisaktsiooni ajaga, on naljateemad tuntavalt muutunud. Kuigi jätkuvalt räägitakse vanemast eesti lastepärimusest tuntud Juku-anekdoote, kolme rahva anekdoote, on kadunud poliitilised naljad (Tšapajevi ja Petka tegelaskujudega jt), esile aga tõusnud blondiinianekdoodid, mis moodustavad iroonilise vastukaja ühiskondlikule (ilu)ideaalile. Tegelaskujudena on lisandunud nt taunid/taunikud,  Tiku ja Taku.    Hirmud, uskumused, ennustused  Hirmud, uskumused ja ennustamine oli õpilastel hästi vastatud teema. Uute ja isiklike kogemuselamuste kõrval pandi kirja traditsioonilisemat materjali. Tavaliselt hirmutatakse lapsi kas-va­tuseesmärkidel. Nooremate traditsiooniliste hirmutiste esikohal on kotionud, kollid, päkapikud ja politsei, vanematel materiaalsed keelud (arvuti- ja telekakeeld, väljaminemise keeld, ei saa soovitud asja/reisi jne). Vanad lastehirmutised on asendunud  meediahirmutistega, nimelt on hirmufilmide osakaal (nt Freddy Krueger Elm Streetilt, The Ring, Vimm, Dracula) laste mõttemaailmas ja unenägudes oluline, seda ka omavahelise jututeemana. Noortel tuleb praeguses ühiskonnas väga varasest east iseseisvuda, mistõttu reaalsete linnakeskkonna hirmudena mainiti pedofiile, kommionusid, liputajaid. Sageli kirjutati kummitus- ja vaimulugusid. Üllatav oli tõdeda, et paljud poisid olid huvitatud ennustamisest ja vaimude väljakutsumisest. Muidugi kirjutati linnajutte aidsi  nakatumisest ja narkomaanidest, väga levinud süžee oli koolisöökla teemadel - nimelt on koolitoit halb seetõttu, et kokatädid poetavad sellesse midagi.    Arvuti ja televisioon  Arvuti ja televisiooni temaatika on küsitluses uus, praeguste õpilaste ehk nn @- või Interneti-põlvkonna jaoks on tehnoloogia nende elu loomulik osa. Vastamine osutus proovikiviks, sest virtuaalmaailma tegemisi on sageli keeruline kirjalikult edasi anda. Huvi arvuti vastu on igatahes suur, Internet on õpilasele  esmajoones suhtlus- ja meelelahutusvahend ning alles seejärel infoallikas.  Oma koolivälise aja veedavad noored tihti arvuti või televiisori seltsis (keskmiselt 2-4 tundi päevas ehk siis mõned vähem, mõned rohkem). Eelkõige käiakse suhtlusportaalides, populaarseimad on siin viimasel ajal palju vastukaja põhjustanud rate.ee (Kui sind pole rates, siis pole sind olemas!), feim.ee, orkut.com. Ka meedia- ja reklaamimaailmal on tänapäe­va folkloori levikul oluline osa (meenutagem viimasel ajal avaliku elu  tege­lastelt rahva sekka läinud ütlusi Ei kommentaari!, Tehtud!, Tule taevas appi!). Arvutimängude populaarsusest annab märku arvutimängude äärmiselt lai loetelu (ühed enammainitud on "Sims", "Counter Strike", "Runescape"), vahel on mõnda lemmikmängu pikemalt kirjeldatud. Kui neljanda klassi tüdrukud mängivad veel Barbie-lehekülgedel moe- ja riietusmänge, siis vanem vanusegrupp pigem strateegiamänge.    Tähtpäevad ja peod  Tähtpäevadest ja pidudest mainiti enim traditsioonilisi  suurtähtpäevi (jõulud, jaanipäev), laekus ka sünnipäe­vade kirjeldusi. Ühiskondlikust arengust annab märku sünnipäevade tähis­tamise muutumine - lisandunud on uued peopidamise paigad väljaspool kodu (nt bowling'usaalid, mängutoad, klubid, toitlustuskohad) ja stiilid (kostüümipeod). Asjade asemel kingitakse raha. Lääne mõjul on uudseks kombeks pidada pidžaamapidusid ja tähistada sõbrapäeva. Nimepäeva tähistamise kohta palju teateid ei tulnud, kui teatakse, siis soovitakse lihtsalt õnne.  Sedalaadi pärimuse  juures on eriti hästi märgata uue ja vana ristumist: võetakse üle uued tähtpäevad, eriti need, mida tähistatakse koos sõpradega, kuid samas säilitatakse vanemad tavad ja kombed, nt traditsioonilised toidud peretähtpäevadel nagu jõulud.    Mängimine  Valitud sihtrühma meelepärane ühistegevus ja lahutamatu kaaslane on mängimine. Arvutiajastul toimub suur osa lapse meelelahutuslikust mängu­elust virtuaalmaailmas ja In­ternetis, ent õnneks pole reaalmaailma mängud, traditsioonilised  jooksumängud (kull ehk läts ehk mats), peitus-, keksu- ja pallimängud ning liisklugemised kusagile kadunud. Populaarne on korraldada rollimänge. Telesaadetest on meelelahutuslikeks mängudeks muutunud nt "Kes tahab saada miljonäriks", "Tähed muusikas", "Kuldvillak" ja teised nutikust nõudvad saateformaadid ning nende järeleaimamine.